P. Hrušovský, predseda NR SR: (2003-10-21):
S. Husár, poslanec: Vážený pán predseda, vážený pán podpredseda vlády, vážené kolegyne, kolegovia. Dovoľte, aby som úvodom zdôraznil jedno zo základných práv, pretože na principiálnej otázke sme sa, myslím, všetci zhodli, že tak súdnictvo ako prokuratúra sú nezávislé, absolútne nezávislé ústavné orgány a tou pravdou je, že finančná nezávislosť sa považuje za základný prejav nezávislosti. Ak nebudeme teda rešpektovať finančnú nezávislosť týchto inštitúcii, nerešpektujeme nezávislosť týchto orgánov v samotnej podstate. Dovoľte, aby som povedal v tejto sále druhú pravdu, ktorá sa doposiaľ nepovedala, a to, že európsky trend v tomto smere smeruje k osamostatňovaniu rozpočtov justičných orgánov, ktoré boli doposiaľ súčasťou rozpočtov ministerstiev spravodlivosti. Ak Slovensko v mnohých oblastiach chce nasledovať civilizovanú Európu, je preň i tento fakt veľmi významný a domnievam sa, že sme ho povinní i rešpektovať. Mňa však v súvislosti s predloženým návrhom na zrušenie samostatných kapitol prokuratúry a Najvyššieho súdu upútala iná skutočnosť. Vážené kolegyne a kolegovia, na pôde ústavnoprávneho výboru a myslím, že aj mimo neho všetci tí, ktorí študujete podrobnejšie predkladané návrhy zákonov ministra spravodlivosti, je evidentná snaha okliešťovať právomoci Najvyššieho súdu a prokuratúry v prospech ministerstva spravodlivosti. Táto snaha je taká očividná, že je nepopierateľná. Stala sa vážnym varovaním a myslím, že aj dôvodom znepokojenia sudcovského stavu i prokuratúry a niet čo zakrývať, verejne sa o tomto probléme už diskutuje všade, okrem pôdy parlamentu. Pritom paradoxy, ktoré pri správe slovenského súdnictva a čiastočne i pri výkone činnosti prokuratúry na Slovensku existujú, majú už teraz protiústavný charakter. Dovoľte, aby som uviedol aspoň niektoré. Podľa § 20 až 30 zákona č. 153/2001 Z. z. o prokuratúre je prokuratúra oprávnená vykonávať dozor nad dodržiavaním zákonom a ostatných všeobecne záväzných právnych predpisov, orgánmi verejnej správy, teda aj Ministerstvom spravodlivosti. Subjekt, ktorý je objektom dozoru, nemôže zasahovať do činnosti orgánu, ktorý dozor vykonáva. Tobôž nie v tej časti, ktorá sa týka jeho finančnej nezávislosti. Ministerstvo spravodlivosti je orgán, ktorý vykonáva štátnu správu. Štátna správa je jednou z foriem činnosti štátu, ktorej poslaním je realizácia výkonnej moci. Preto sa v tejto súvislosti treba vážne zamyslieť aj nad ústavnosťou doterajšieho oprávnenia ministerstva spravodlivosti vykonávať správu súdov ako sústavy nezávislých štátnych orgánov. Predpokladám, že tento prežitok z Česko-slovenskej republiky nemá oporu v Ústave Slovenskej republiky a v blízkej budúcnosti ho bude treba upraviť. Treba si tiež uvedomiť, že Ministerstvo spravodlivosti je ústredným orgánom štátnej správy zaradené medzi ostatné ústredné orgány štátnej správy iba osobitným zákonom a zákon môže kedykoľvek bez predchádzajúcej zmeny ústavy zrušiť ministerstvo spravodlivosti už tým, že ho nezaradí medzi ústredné orgány štátnej správy, kým prokuratúra i súdy majú svoje postavenie a pôsobnosť vymedzenú priamo v ústave. Ako za týchto okolností, vážené kolegyne a kolegovia, chceme odnímať prokuratúre a Najvyššiemu súdu svoje samostatné rozpočtové kapitoly? Rovnako, bez zmeny ústavy, je možné zmeniť doterajšiu pôsobnosť ministerstva spravodlivosti, a domnievam sa, a dúfam, že v blízkej budúcnosti sa prehodnotí jeho pôsobnosť a kompetencie ministerstva spravodlivosti sa upravia v súlade s Ústavou Slovenskej republiky. Pokiaľ nie, bude nutná zmena Ústavy Slovenskej republiky. Vážené kolegyne, kolegovia, skutočnosti, ktoré som uviedol, a ďalšie fakty, ktorých ste svedkami v tejto snemovni skoro na každom zasadnutí, varujú, varujú, že Slovensko môže stratiť v blízkej budúcnosti charakter demokratického štátu. A preto naliehavo apelujem, pretože predbiehať sa v podávaní pozmeňujúcich návrhov už naozaj nemá zmysel, naliehavo apelujem, aby sme niečo podobného v tejto snemovni hlasovaním nedopustili. Ďakujem. (Potlesk.)